ไฟแนนซ์ทูเดย์
แผนฟื้นฟูประเทศของรัฐบาล และระบบการจัดการน้ำที่กำลังตั้งหน้าตั้งตาทำโดยมีแผนจะกู้เงิน 5-6 แสนล้านบาทนั้น
30 ต.ค. 2565

แผนฟื้นฟูประเทศของรัฐบาล และระบบการจัดการน้ำที่กำลังตั้งหน้าตั้งตาทำโดยมีแผนจะกู้เงิน 5-6 แสนล้านบาทนั้น 
โดย..ช.ชดา
แหล่งข่าวโทร.มาเล่าให้ ช.ชดา ฟังว่า แค่เริ่มก็ส่งกลิ่น เพราะบริษัทก่อสร้างใหญ่ๆ ถูกเชิญไปหารือ และกระซิบถามว่า จะให้ค่าคอมมิชชันเท่าไหร่ 
ฟังแล้วขอให้เป็นแค่ข่าวลือ ถ้าเป็นเรื่องจริงประเทศไทยเตรียมวิบัติได้ รัฐบาลถังแตกเงินทุกบาททุกสตางค์ควรจะใช้อย่างมีประสิทธิภาพ ถ้ายังตั้งหน้าจะโกย ฟันธงว่ารัฐบาลนี้จะอยู่ไม่นาน 
โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ ไปแจกของน้ำท่วมถึงที่บางบัวทอง แจกของไปก็บอกผู้ประสบภัยไปว่า เสียใจด้วยนะครับ 
ยามนี้ใครไปถามเรื่องหนี้เสียและผลประกอบการธนาคารจะแย่หรือเปล่า อาจารย์บอกว่า อย่ามาถามเรื่องนี้ในวันนี้เลย สิ่งสำคัญที่สุดในตอนนี้ก็คือ การช่วยเหลือคนก่อน เรื่องอื่นค่อยว่ากันหลังน้ำลด 
แล้วก็เปรยว่า เป็นห่วงลูกหนี้เกษตรก้าวหน้า ไม่รู้ว่าจะได้รับผลกระทบมากแค่ไหน เพราะเป็นลูกค้ากลุ่มที่สำคัญ เพราะผลิตอาหารเลี้ยงคนอยู่
วันก่อน ช.ชดา เพิ่งฟาดหางใส่ธนาคารออมสิน หลังจากลูกค้าที่ถูกน้ำท่วมร้องเรียน วันนี้ก็มาร้องเรียนกันอีก แต่เปลี่ยนมาเป็นธนาคารอาคารสงเคราะห์ ของเอ็มดีหนุ่มฟ้อ หล่อเฟี้ยว วรวิทย์ ชัยลิมปมนตรี ที่ออกมาตรการช่วยเหลือลูกหนี้ แบบลูกค้าสาขาไหนให้ไปติดต่อสาขานั้น มันก็ใช่ แต่ลูกค้าเดินทางไม่ได้ ถนนขาดจะให้เข้าไปติดต่อกันยังไง 
ไหนคุยว่าระบบคอร์แบงกิงเลิศล้ำ ก็น่าจะแจ้งที่สาขาไหนก็ได้ เพราะคอมพิวเตอร์ออนไลน์ถึงกัน ช.ชดา เหนื่อยใจกับกฎระบบของธนาคารรัฐมาก แทนที่จะอำนวยความสะดวกให้ลูกค้า ยามนี้จะอะไรกันนักหนา ชักสงสัยว่าจะช่วยหรือไม่ช่วยกันแน่หนอ